Hans Kristian Skibby (DF), 2011-02-04:
Jeg vil gerne kvittere for, at vi får mulighed for at diskutere Folketingets arbejdsvilkår og også ministrenes arbejdsvilkår, det er selvfølgelig altid fint.
Jeg vil især gerne rose Enhedslisten for det utrolig omfattende og veldokumenterede baggrundsmateriale, som vi har fået til gennemlæsning i rigtig god tid.
Jeg tror, der var halvanden linje under bemærkningerne fra partiet, og der var omkring tre linjer om selve beslutningsforslaget, så man kan ikke ligefrem sige, at det er noget, der har været brugt den helt store mandskabsmæssige styrke på i Enhedslistens bagland, men det er måske et billede på den måde, som Enhedslisten vil afbureaukratisere det danske samfund på.
Men når det så er sagt med et lidt ironisk glimt i øjet, vil jeg gerne sige, at selve forslagene har vi sådan set forholdsvis stor sympati for, for når man går ud og følger den dagligdag, som vælgerne har udeomkring på arbejdspladser osv., kan man godt se, at det virker underligt, at der findes nogle alderskriterier for tilbagetrækning for ministre og folketingsmedlemmer, for, hvornår de kan få, og så andre for lønmodtagere ude på de danske arbejdspladser.
Dansk Folkeparti vil gerne være med til at kigge på de her ting i Udvalget for Forretningsordenen.
Og vi synes, at det, der vil være det helt soleklare at gøre, simpelt hen er at få sidestillet de her alderskriterier for de forskellige grupper.
Hvis man f.eks. som folketingsmedlem ønsker at gå på efterløn, skal man selvfølgelig betale til sin efterløn osv. ligesom alle mulige andre, hvis der ellers er en efterlønsordning, det ved vi jo ikke noget om endnu, men i hvert tilfælde skal det være sådan, at vi er sikret nøjagtig de samme tidsmæssige og aldersmæssige vilkår som på alle mulige andre arbejdspladser.
Så ved vi godt, at en minister får mere i pension end en rengøringsassistent eller en SOSU-assistent.
Vi ved også godt, at et folketingsmedlem vel også får mere i pension, og sådan vil det altså være.
Der er ting, der følger med det her job, og der er også andre ting, som tæller den anden vej.
Det er fuldstændig op til den enkelte at gøre det op med sig selv og sin familie.
Men jeg synes, at vi skal tage forhandlingen i Udvalget for Forretningsordenen.
Der sidder jeg ikke selv, men der ved jeg at Dansk Folkeparti i hvert fald har mandater, som også vil arbejde seriøst med, og jeg ved også, at alle partier er repræsenteret i udvalget, også Enhedslisten.
Derfor synes jeg selvfølgelig, at vi kan kigge på, hvad der kunne ske af ændringer, som kunne gøre de her regler mere rimelige.
Det var så primært omkring spørgsmålet om tilbagetrækningsaldre og om pension til ministre og folketingsmedlemmer.
Det andet – eller det tredje –
spørgsmål, som Enhedslisten rejser i det her baggrundsmateriale, som ikke er ret meget, kan man sige,
er selvfølgelig spørgsmålet om det her med eftervederlag til folketingspolitikere.
Der anerkender vi i Dansk Folkeparti, at det kan virke som spekulation, når der er enkelte medlemmer, som meddeler deres stop i Folketinget med meget lang respit.
Hvis man kigger tilbage i historien med de nuværende regler, har man jo kunnet se, at der har været direktører, som har været medlemmer af Folketinget og har haft erhvervskarrierer ved siden af.
Sådan er det også i dag, vi har også direktører i Folketinget i dag, som har egne virksomheder ved siden af.
Vi har haft godsejere og virksomhedsejere, og deltidsansatte har vi også mange af i dag.
De arbejder i private virksomheder uden for Christiansborgs mure.
Vi har politibetjente, som bruger deres orlov til at holde deres fag ved lige ved at tage ud og køre som betjente osv.
Vi har også nogle, som har præsteret både at kunne være minister og borgmester.
Der har sågar været en enkelt amtsborgmester, som sad i Folketinget engang, og som samtidig kunne passe – det mente man da i hvert fald – sit fuldtidsarbejde uden for Christiansborg.
Alle de ting skal jeg ikke gøre mig til dommer over, for jeg synes sådan set, at det er et spørgsmål, der angår vælgerne og så den enkelte, der kandiderer til Folketinget og er så privilegeret også at blive valgt.
Det er et spørgsmål, der angår vælgerne og dem, der stiller sig til rådighed.
Men vi vil gerne være med til i det her udvalgsarbejde at diskutere, hvordan vi kan ændre på præmisserne, således at det her ene meget dårlige eksempel ikke skal gøre, at der ikke er rimelig gode vilkår for de 100 andre, som benytter sig af de her regler, specielt når man bliver fravalgt ved et valg og ikke bliver genvalgt til Folketinget.
Der synes vi i Dansk Folkeparti, at der også skal være rimelig gode vilkår for dem, der træder ud.
Der synes jeg måske, at jeg godt kunne tænke mig at høre lidt om Enhedslistens synspunkter om det med, at vi jo har mange, som sidder i Folketinget, som har orlov fra deres stillinger som politibetjente og havnebetjente, lærere og alle mulige andre ting, og som jo, så vidt jeg ved, har et retskrav på at komme tilbage i et lignende job, inden for 30 dage efter at de er røget ud af Folketinget.
Den rettighed har vi andre – sådan en som mig f.eks., som kommer fra det private erhvervsliv som logistikchef – ikke.
Vi måtte jo sige vores arbejde op, skrive vores egen opsigelse og aflevere den.
Jeg betaler så til min a-kasse og min fagforening i dag, og jeg betaler også til min efterløn, fordi jeg tror på, at der er en til den tid.
Jeg er så heldig at være under 45 år, så jeg er lidt i risikozonen.
Men det er op til det enkelte folketingsmedlem selv at sørge for, at man har orden i sin fremtidige økonomi, bl.a. ved at sikre sine pensioner og vide, hvad man kan forvente, den dag man ikke mere arbejder på Christiansborg.
Summa summarum: Vi støtter intentionerne i de her forslag.
Det er ikke det samme som at sige, at det er fuldstændig fantastisk, for jeg synes ikke, der var ret meget dokumenteret i de tre beslutningsforslag.
Der var faktisk overhovedet ingenting, det er sådan set kendsgerningen, der er overhovedet ingen ting dokumenteret i de tre beslutningsforslag.
Men intentionen kan vi støtte og anbefale, og vi foreslår, at de går tilbage i Udvalget for Forretningsordenen, og så vil vi tage den videre dialog derfra.
Det skulle være mine bemærkninger.